Detektor har spurgt Erik Høgh-Sørensen, hvorfor han beskylder Facebook for at bryde Grundloven:

Du skriver, at Facebok bryder Grundloven, men det gør Facebook ikke.

- Jo, Grundloven er alment gældende. Ifølge §77 står der, at censur "ingensinde kan genindføres", og der er altså ikke givet undtagelser for private virksomheder.

Så du er uenig med de førende eksperter, der siger, at Grundlovens §77 ikke gælder for private virksomheder?

- Ja, fuldstændig. Nu skal jeg lige nævne, at det ikke ville være første gang, at førende eksperter tog fejl. I 1941 indførte førende eksperter - faktisk Højesterets formand - den såkaldte kommunistlov og sendte danske kommunister i koncentrationslejre.

- Fire år senere fandt man så ud af, at det var nok ikke en god idé. Det er bare for at give et eksempel på, at de eksperter, der tror, at virksomheder skulle være udeladt af Grundloven, tager fejl.

TIP DETEKTOR Detektors redaktion modtager meget gerne tip om aktuelle påstande, vi bør faktatjekke. Skriv til os på detektor@dr.dk

Erik Høgh, du kan stille dig op på en ølkasse og råbe dit Facebook-opslag ud i hele landet, og du kan tage på turné, og du kan skrive på Nationen. Men hvis du er på Facebook, skal du leve op til de regler, Facebook har.

- Jeg vil vælge at sige det sådan, at de regler, som Facebook laver, skal være i overensstemmelse med den danske grundlov, og det er de ikke.

Den opfattelse står du ret alene med.

- Ved du hvad? Det er jeg faktisk fløjtende ligeglad med.

Hvis jeg nu drev virksomheden McDonalds, og en af mine medarbejdere konsekvent kaldte de kvindelige kunder for ludere, måtte jeg så ikke fyre den medarbejder?

- Det eksempel er ikke relevant her, for jeg har ikke kaldt nogen for luder. Jeg har brugt et ord, der langt hen ad vejen har været alment anerkendt som et neutralt ord.

Men hvis jeg ejer virksomheden, så er det vel mig, der bestemmer reglerne?

- Nu spurgte du igen! Din sammenligning holder ikke vand, for der er kæmpe forskel på at bruge ordet luder og neger. I øvrigt brugte jeg samtidig ordet sort.